На основу члана 14. Одлуке о финансирању потреба и интереса грађана у области спорта на територији општине Горњи Миланoвац („Службени гласник Општине Горњи Милановац“, број 26/2016) и Одлуке о буџету општине Горњи Милановац за 2022. годину („Службени гласник Општине Горњи Милановац“, број 26/2021), Општинска управа општине Горњи Милановац, расписује :

**ЈАВНИ КОНКУРС**

**ЗА ФИНАНСИРАЊЕ ПОСЕБНИХ ПРОГРАМА ИЗ ОБЛАСТИ СПОРТА ИЗ БУЏЕТА ОПШТИНЕ ГОРЊИ МИЛАНОВАЦ У 2022. ГОДИНИ**

**I - ОБИМ СРЕДСТВА КОЈА СЕ РАСПОРЕЂУЈУ КОНКУРСОМ**

Јавним конкурсом биће расподељена наменска средства буџета Општине Горњи Милановац у износу од укупно 2.000.000 динара за финансирање посебних програма из области спорта локалним спортским организацијама и то:

1. подстицање и стварање услова за унапређење спортске рекреације, односно бављење грађана спортом, посебно деце, омладине, жена и особа са инвалидитетом;
2. физичко васпитање деце предшколског узраста и школски спорт (унапређење физичког вежбања, рад школских спортских секција и друштава, општинска, градска и међуопштинска школска спортска такмичења и др).

Програми се финансирају под условима који обезбеђују да се уз најмањи утрошак средстава из буџета општине Горњи Милановац постигну намеравани резултати.

Једној организацији у области спорта не може се одобрити више од 20% од укупне суме средстава буџета општине предвиђених за финансирање програма у области спорта, с тим да се трошкови програма којима се задовољавају потребе и интереси грађана у области спорта у општини Горњи Милановац морају односити по правилу најмање 15% на активности повезане са спортом деце.

**II - ПОДНОСИОЦИ ПРИЈАВЕ** могу бити искључиво спортске организације у статусу правног лица које:

1. су регистроване у складу са Законом;
2. су уписане у националну евиденцију у складу са Законом;
3. искључиво или претежно послују на недобитној основи, ако законом није другачије одређено;
4. имају седиште на територији општине Горњи Милановац;
5. су директно одговорне за припрему и извођење програма;
6. су претходно обављале делатност најмање годину дана;
7. испуњавају законом прописане услове за обављање спортских активности и делатности које су у вези са предлогом програма и области за коју конкурише,
8. да је са успехом реализовао одобрени програм, уколико је био носилац програма ранијих година;
9. располажу капацитетима за реализацију програма.

**III - КАО НЕДОЗВОЉЕНЕ ОДБАЦИЋЕ СЕ ПРИЈАВЕ ПОДНОСИЛАЦА који:**

1. су у поступку ликвидације, стечаја и под привременом забраном обављања делатности;
2. имају блокаду пословног рачуна у тренутку закључења уговора о реализацији програма и пребацивања буџетских средстава на пословни рачун, пореске дугове или дугове према организацијама социјалног осигурања и
3. су у последње две године, правноснажном одлуком, кажњени за прекршај или привредни преступ у вези са својим финансијским пословањем, коришћењем имовине, раду са децом и спречавањем негативних појава у спорту.

**IV - ОБАВЕЗНА САДРЖИНА ПРЕДЛОГА ПРОГРАМА**

Подносиоци могу конкурисати за финансирање годишњих програма при чему предлог програма мора да садржи детаљне податке о:

1. носиоцу програма;
2. области у којој се остварује програм;
3. учесницима у реализацији програма и својству у коме се ангажују;
4. циљевима и очекиваним резултатима, укључујући које ће проблеме програм решити и којим групама популације и на који начин ће програм користити;
5. врсти и садржини активности и времену и месту реализације програма, односно обављања активности;
6. буџету програма, односно потребним новчаним средствима, исказаним према врстама трошкова и утврђеним обрачуном;
7. временском плану употребе средстава (временски период у коме су средства потребна и рокови у којима су потребна)
8. начин праћења реализације програма и процена резултата.

**V - КРИТЕРИЈУМИ ИЗБОРА:**

Одобриће се они програми који:

1. доприносе остварењу потреба и интереса грађана у области спорта у општини Горњи Милановац у складу са чланом 2. Одлуке о финасирању потреба и интереса грађана у области спорта на територији општине Горњи Миланoвац,
2. су од интереса за општину и реализује се на територији општине, осим програма припрема и учешћа на спортским такмичењима;
3. имају значајан и дуготрајан утицај на развој спорта општине;
4. чија реализација је планирана у текућој години.

**VI– НАЧИН И РОКОВИ ПОДНОШЕЊА ПРИЈАВА:**

Пријава се подноси на обрасцу (ОГМ2) Општинској управи општине Горњи Милановац у три примерка, закључно са 31.01.2022. године, читко попуњена ћириличним писмом (откуцана или одштампана) уз коју се прилаже обавезна документација у једном примерку:

1. Копија решења АПР о упису спортске организације у регистар, са свим променама.
2. Извештај о утрошку наменских средстава опредељених спортској организацију у 2021. години.

***Изјава да не постоје препреке из става III Конкурса koja je саставни део обрасца за пријаву (ОГМ2), мора бити потписана и оверена печатом, од стране овлашћеног лица.***

Пријава са прилозима подноси се у затвореној коверти са назнаком „ПРИЈАВА НА ЈАВНИ КОНКУРС ЗА ФИНАНСИРАЊЕ ПОСЕБНИХ ПРОГРАМА У ОБЛАСТИ СПОРТА 2022 - НЕ ОТВАРАТИ“, препоручено поштом на адресу Таковска 2, 32300 Горњи Милановац или предајом на писарници Општине.

**VII- СТРУЧНА ОЦЕНА ПРОГРАМА И ОДЛУЧИВАЊЕ**

Одлуку о одобравању програма доноси Председник општине, на основу достављеног писаног и образложеног предлога посебне Комисије, која врши стручни преглед и оцену поднетих програма.

На званичној интернет страници општине Горњи Милановац објављује се:

* извештај о поднетим предлозима посебних програма са траженим износом средстава;
* извештај о поднетим предлозима посебних програма са износом одобрених средстава;
* годишњи извештај о реализовању свих одобрених програма.

Са носиоцем одобреног програма, Председник општине закључује уговор о финансирању, чији саставни део чине одобрени програм и финансијски план носиоца.

Носилац програма коме за реализацију буду одобрена мања средства од тражених, обавезан је да, најкасније у року од 8 дана од позива, усклади програм и план са висином додељених средстава и достави их Општинској управи, у противном ће се сматрати да је одустао од закључења уговора.

Уколико се носилац одобреног програма не одазове позиву за закључење уговора у року од осам дана од дана пријема позива, сматраће се да је одустао од предлога програма.

Непотпуни предлози програма се не враћају подносиоцу програма.

**VIII- ПОТРЕБНИ ОБРАСЦИ могу се преузети почев од 14.01.2022. године** на званичној интернет презентацији Општине Горњи Милановац ([www.gornjimilanovac.rs](http://www.gornjimilanovac.rs/)), у секцији „КОНКУРСИ И ОБАВЕШТЕЊА“ или на писарници Општинске управе општине Горњи Милановац, Таковска број 2, 32300 Горњи Милановац.

ОПШТИНСКА УПРАВА ОПШТИНЕ ГОРЊИ МИЛАНОВАЦ

Број : 4-401-41/2022 од 14.01.2022. године